ԱՄՓՈՓԱԹԵՐԹ
    «ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ԴԵԿՏԵՄԲԵՐԻ 23-Ի N 2133-Ա ՈՐՈՇՄԱՆ ՄԵՋ ԼՐԱՑՈՒՄ ԿԱՏԱՐԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ
       
	1. Տարածքային կառավարման և ենթակառուցվածքների նախարարություն
	25.03.2021թ.

	
	ՍՊ/15/7143-2021

	1. Նախագծի 1-ին կետով առաջարկվող 6-րդ կետի լրացումը՝ «Ֆինանսների նախարարին՝ ապահովել ծրագրի իրագործման համար Հայաստանի Հանրապետության կառավարության կողմից մինչև 700 000 000 (յոթ հարյուր միլիոն) ՀՀ դրամ գումարի հատկացումը» առաջարկում ենք խմբագրել՝ հստակեցնելով գումարի հատկացման ժամկետը, ինչու չէ նպատակահարմարության դեպքում դիտարկելով նաև փուլային տրամադրման տարբերակը։
	 
	Չի ընդունվել,
Գումարի հատկացման 
մեխանիզմը նկարագրված է 
[bookmark: _GoBack]պայմանագրի մեջ

	 2.	Նախագծի Հավելվածի 1․3 կետով նշվում է՝ «ՏԿԵՆ–ը՝ ՀՀ կառավարության կողմից իրեն հատկացված միջոցների հաշվին, կապահովի Ծրագրի համար անհրաժեշտ ենթակառուցվածքների կառուցումը և/կամ հիմնանորոգումը՝ համաձայն Ներդրողի կողմից տրամադրված, պատշաճ կարգով հաստատված, նախագծանախահաշվային փաստաթղթերի: Այս նպատակի իրագործման համար ՀՀ կառավարությունը կհատկացնի մինչև 700 000 000 (յոթ հարյուր միլիոն) ՀՀ դրամ գումար:», մինչդեռ Նախագծի 1-ին կետով առաջարկվող 6-րդ կետում չի նշվում, որ ֆինանսների նախարարության կողմից հատկացվող գումարն ում է հատկացվելու, ուստի առաջարկում ենք Նախագծում դա հստակեցնել։
	 
	 Ընդունված է 

	 3.	Կառավարության 2020 թվականի դեկտեմբերի 23-ի N 2133-Ա որոշման 4-րդ կետի գ) ենթակետով սահմանված է ծրագրի իրականացման ժամկետը՝ քաղաքաշինական փաստաթղթերը տրամադրելուց հետո՝ 96 ամիս, իսկ Նախագծի հավելվածով հաստատաված պայմանագրի (այսուհետ՝ Պայմանագիր) 1.5 կետով որպես ծրագրի իրականացման ժամկետ նշված է 112 ամիս` Տարածքը գնելու պահից: Հաշվի առնելով իրավական որոշակիության սկզբունքը՝ առաջարկում ենք ծրագրի իրականացման ժամկետի վերաբերյալ դրույթները համապատասխանեցնել միմյանց:
	 
	 Ընդունված է

	4.	Նախագծի Հավելվածի 1․4  կետով նշվում է՝ «Ծրագրի շրջանակներում կառուցված՝ խմելու ջրի, ոռոգման ջրի, ջրահեռացման (կոյուղու) և էլեկտրաէներգիայի ենթակառուցվածքները ծառայելու են բացառապես Ծրագրի կարիքներին և առանց Ներդրողի համաձայնության չեն կարող հատկացվել երրորդ անձանց», ինչը թերևս խնդրահարույց է, քանի որ Նախագծի հիմնավորման մեջ նշված «անհրաժեշտ ենթակառուցվածքները միչև ապագա նախագծի տարածքի սահմաններ՝ ճանապարհ (շինարարություն և վերանորոգում), ջրամատակարարում և ջրահեռացում, էլեկտրականության, գազաֆիկացում և այլն» չեն կարող լինել Ներդրողի սեփականությունը և դրանք  պետք է   հանձնվեն համայնքի սեփականությանը։  
	
	Ընդունված է

	5.	Պայմանագրի 2.3.3 կետով Տարածքային կառավարման և ենթակառուցվածքների նախարարության համար նախատեսված է պարտավորություն՝ ենթակառուցվածքային ծրագրերի իրականացման ընթացքում առաջնորդվել Ներդրողի կողմից տրամադրված պատշաճ կերպով հաստատված նախագծանախահաշվային փաստաթղթերով: Նշված դրույթը խնդրահարցույց է, քանի որ բացառում է ներկայացված նախագծանախահաշվային փաստաթղթերում ՏԿԵՆ-ի կողմից հնարավոր ոչ ընդունելի կամ ոչ հիմնավոր դրույթների վերանայման հնարավորությունը: Ուստի, առաջարկում ենք Պայմանագրի 2.3.2 կետում «Պատշաճ կերպով հաստատված» բառերից հետո լրացնել «և ՏԿԵՆ–ի կողմից հավանության արժանացած» կամ «և ՏԿԵՆ–ի հետ նախապես համաձայնեցված» բառերը:
	
	Չի ընդունվել, 
Ներդրողն է հատկացնելու ՀՀ կառավարության կողմից հատկացվող գումարի գերազանցող մասը, որի հաշվին կառուցվելու են ենթակառուցվածքները

	6.	Նախագծի Հավելվածի 2․4․4  կետն առաջարկում ենք խմբագրել «հետևանքները» եզրույթը փոխարինելով  «պատճառները» եզրույթով, քանի որ հնարավոր չէ ասել, թե ինչ հետևանքներ կարող են ներկայացվել, և ինչ ֆինանսական ծախսերով դրանք ենթակա կլինեն վերացման։
	
	Ընդունված է

	7.	Առաջարկում ենք Պայմանագրի 2.4.5 կետով նշված «կամ այլ կազմակերպությունների» բառերը հանել, քանի որ մասնավոր կազմակերպության կողմից աշխատանքների կատարման ժամկետն ուշացումը ծրագրի իրականացման ժամկետը երկարաձգելու հիմք համարելը նպատակահարմար չէ:
	
	Չի ընդունվել, 
Ծրագիրը ենթադրում է երրորդ անձանց ներգրավվածությունը և հետևվաբար Ներդրողը չպետք է պատասխանատվություն կրի երրորդ անձանց ուշացումների համար

	8.	Առաջարկում ենք Պայմանագրի 2.5.5 կետում դրամական միջոցների բանկային երաշխիքի գումարը պահանջելու հիմքերը որոշակիացնել՝ հետագայում հնարավոր վեճերից և վիճարկումներից խուսափելու նպատակով։
	
	Չի ընդունվել,
Բանկային երաշխիքով նախատեսված գումարի հատկացման մեխանիզմը նկարագրված է Պայմանագրի մեջ

	9.	Անհրաժեշտ է Պայմանագրը լրացնել 3.4 կետով՝ սահմանելով, որ անհաղթահարելի ուժի ազդեցության վերաբերյալ դրույթները կիրառելի են միայն այն դեպքերում, երբ դրանք ծրագրի իրականացման համար անհրաժեշտ սույն պայմանագրով սահմանված պարտավորությունների կատարման վրա ունեցել են անմիջական ազդեցություն:
	
	Ընդունված է

	10.	Առաջարկում ենք Պայմանագրի 4.2 կետում «պարտավորությունների չկատարման» բառերից հետո ավելացնել «, ոչ պատշաճ կատարման» բառերը:
	
	Չի ընդունվել,
Ծրագրի իրականացման գնահատում տեղի է ունենալու սահմանված ժամկետի ավարտին համադրելով արդյունքը ՀՀ կառավարության կողմից հավանության արժանացած Ծրագրի դրույթների հետ /Պայմանագրի հավելված/ 

	11.	Պայմանագրի 4.4 կետում նշված է. «Ծրագրի (այդ թվում դրա առանձին բաղադրիչների) իրականացման ժամկետների վերաբերյալ բոլոր այն դեպքերում երբ պայմանագրով սահմանված չեն կոնկրետ ժամկետներ, դրանք սահմանվում են Կողմերի միջև կնքված համաձայնագրով»։ Դրույթը հստակեցման կարիք ունի, քանի որ Պայմանագրով բացի ծրագրի իրականացման ժամկետից, այլ ժամկետներ նշված չեն:
	
	Ընդունված է

	12.	Առաջարկում ենք Պայմանագրի 5-րդ կետը հանել՝ անհրաժեշտության բացակայության հիմնավորմամբ:
	
	Չի ընդունվել,
Պայմանագրի 5-րդ կետով Կողմերի միջև հաղորդակցության հստակ մեխանիզմ է նախատեսվում 

	13.	Պայմանագրի 6.3 կետը առաջարկում ենք խմբագրել հետևյալ կերպ. «Համաձայնություն ձեռք չբերելու դեպքում վեճերը ենթակա են լուծման դատական կարգով»:
	
	Ընդունված է

	14․ Անհրաժեշտ է նաև Պայմանագրով հստակ նախատեսել կողմերի պատասխանատվության հիմքերը, այդ թվում՝ Ներդրողի կողմից ծրագրի չիրականացման կամ ոչ պատշաճ իրականացման դեպքում տուժանքների հաշվարկման և գանձման կարգը:
	
	Չի ընդունվել,
Որպես պատասխանատվության միջոց կիրառվում է բանկային երաշխիքը, որը ըստ էության ՀՀ կառավարության կողմից տրամադրվող գումարի վերադարձելիության կառավարման միջոց է

	
	
	

	 2. Ֆինանսների նախարարարություն
	25.03.2021թ.

	
	01/8-4/4405-2021

	1․ Նախագծի ընդունումը հիմնավորվում է վերոնշյալ որոշմամբ հաստատված՝ «Բերքլի Քեփիթլ» ՓԲԸ-ի (Ընկերություն) կողմից ներդրումային ծրագրի իրականացման համար նախապայմաններ ապահովելու անհրաժեշտությամբ: Այդ նպատակով Նախագծով հաստատման է ներկայացվում էկոնոմիկայի նախարարության, տարածքային կառավարման և ենթակառուցվածքների նախարարության և Ընկերության միջև պայմանագիր (Պայմանագիր), ըստ որի՝ ՀՀ կառավարության կողմից կհատկացվի մինչև 700 000 000 (յոթ հարյուր միլիոն) ՀՀ դրամի չափով գումար, որի հաշվին կապահովվի ծրագրի համար անհրաժեշտ  ենթակառուցվածքների կառուցումը և/կամ հիմնանորոգումը՝ համաձայն Ընկերության կողմից տրամադրված ու պատշաճ կարգով հաստատված նախագծահաշվային փաստաթղթերի: 
Այս համատեքստում Նշենք, որ պայմանավորված 2020թ. արձանագրված տնտեսական անկմամբ, ՀՀ կառավարության կողմից իրականացրած հակաճգնաժամային քաղաքականության և Արցախյան պատերազմի պայմաններում պետական բյուջեի ընթացիկ ծախսերի զգալի ավելացմամբ, ինչպես նաև ԱՄՆ դոլարի նկատմամբ ՀՀ դրամի որոշակի արժեզրկմամբ՝ ՀՀ կառավարության պարտք/ՀՆԱ ցուցանիշը 2020թ․ գերազանցել է «Պետական պարտքի մասին» ՀՀ օրենքով նախատեսված 60% սահմանային շեմը և կազմել 63.5%, իսկ ըստ «ՀՀ 2021թ. պետական բյուջեի մասին» ՀՀ օրենքի՝ այն 2021թ. կհասնի 66%-ի։ 
Միաժամանակ, ՀՀ պետական բյուջեի հարկաբյուջետային շրջանակը ենթադրում է, որ ինչպես ՀՀ պետական, այնպես էլ կառավարության պարտքը շարունակելու է մոտենալ միջազգայնորեն ընդունված՝ զարգացող երկրների համար բարձր ռիսկայնության 70% սահմանային շեմին (ՀՀ պետական պարտք/ՀՆԱ հարաբերակցությունը 2021թ. վերջին կանխատեսվում է 69.8% մակարդակում), ինչը նշանակում է, որ ՀՀ պետական պարտքը ցածր ռիսկայնության տիրույթից մուտք է գործում միջին ռիսկայնության տիրույթ, և անգամ փոքր մակրոտնտեսական շոկերի ի հայտ գալու դեպքում անմիջապես կարող է գերազանցել 70% շեմային ցուցանիշը։ Պետք է նշել, որ նման զարգացումները հղի են ինչպես միջազգային գործընկեր կառույցների և միջազգային ֆինանսական շուկաների մասնակիցների, այնպես էլ ՀՀ ներքին պետական պարտքի շուկայի մասնակիցների կողմից ՀՀ պետական պարտքի կայունության ընկալումների խարխլմամբ, և կարող են վտանգել ֆինանսական շուկաներին ՀՀ կառավարության մշտական հասանելիությունը։  
Այս պայմաններում, մեր գնահատմամբ, ՀՀ կառավարության «հարկաբյուջետային տարածքը», և հետևաբար` պետական բյուջեի հաշվին լրացուցիչ նախաձեռնությունների ֆինանսավորման հնարավորությունները խիստ սահմանափակ են։ Նման նախաձեռնությունները ավելացնում են նաև միջնաժամկետ հատվածում ՀՀ օրենսդրությամբ պահանջվող պարտքի նվազեցման ծրագրի իրականացման ռիսկերը:
Հետևաբար կարծում ենք, որ լրացուցիչ նախաձեռնությունների բյուջետավորման հարցը առավել նպատակահարմար է քննարկել ոլորտային առաջնահերթությունների վերանայման և ըստ այդմ՝ պետական բյուջեի ծախսերի կազմում վերաբաշխումների իրականացման համատեքստում։
Այս կապակցությամբ առաջարկում ենք քննարկել Ծրագրի համար անհրաժեշտ ենթակառուցվածքների (մասնավորապես՝ ճանապարհ (շինարարություն և վերանորոգում), ջրամատակարարում և ջրահեռացում, էլեկտրականության, գազաֆիկացում և այլն) կառուցման և/կամ հիմնանորոգման աշխատանքները ՀՀ 2021 թվականի պետական բյուջեով «1212. տարածքային զարգացում» ծրագրի՝ «12007. ՀՀ մարզերին սուբվենցիաների տրամադրում՛ ենթակառուցվածքների զարգացման նպատակով» միջոցառման գծով նախատեսված 7.0 մլրդ դրամի շրջանակներում իրականացնելու հնարավորության հարցը` կարևորելով ՀՀ տարածքային կառավարման և ենթակառուցվածքների նախարարության դիրքորոշումը։
	Ընդունված է

	2․ Անդրադառնալով Նախագծի դրույթներին՝ առաջարկում ենք Պայմանագրով ամրագրել նաև Նախարարության և/կամ ՏԿԵՆ-ի իրավունքը՝ պահանջելու վերացնել Պայմանագրով սահմանված պարտավորությունների չկատարումը և/կամ դրանց հետևանքները (Պայմանագրի նախագծով նման իրավունք վերապահվում է միայն Ընկերությանը)
	 
	Ընդունված է 



	3․ Պայմանագրային պարտավորությունների չկատարման դեպքում որոշակի տույժերի և տուգանքների կիրառման մեխանիզմներ՝ համաձայն ՀՀ քաղաքացիական օրենսգրքի
	
	Չի ընդունվել,
Որպես պատասխանատվության միջոց կիրառվում է բանկային երաշխիքը, որը ըստ էության ՀՀ կառավարության կողմից տրամադրվող գումարի վերադարձելիության կառավարման միջոց է

	 3. Արդարադատության նախարարարություն
	29.03.2021թ.

	
	01/27.3/7468-2021

	1․ «Հայաստանի Հանրապետության կառավարության 2020 թվականի դեկտեմբերի 23-ի N 2133-Ա որոշման մեջ լրացումներ կատարելու մասին» Հայաստանի Հանրապետության կառավարության որոշման նախագծի (այսուհետ` Նախագիծ) հիմնավորման համաձայն՝ Նախագծի անհրաժեշտությունն առաջացել է, երբ ներդրողը դիմել է ՀՀ էկոնոմիկայի նախարարությանը՝ խնդրելով ապահովել անհրաժեշտ ենթակառուցվածքներ մինչև ապագա նախագծի տարածքի սահմաններ՝ ճանապարհ (շինարարարություն և վերանորոգում), ջրամատակարարում և ջրահեռացում, էլեկտրականություն, գազաֆիկացում և այլն:
          Համաձայն ձեռք բերված պայմանավորվածությունների՝ ՀՀ բյուջեի միջոցների հաշվին նախատեսված ծախսերը չպետք է գերազանցեն 700 մլն դրամ: Պայմանագրի եռակողմ տարբերակի ստորագրումը նպատակ ունի ՀՀ էկոնոմիկայի նախարարության կողմից ներդրողի ստանձնած պարտականությունների կատարումը վերահսկել: Մշակվել է մեխանիզմ, համաձայն որի՝ բյուջետային միջոցների հաշվին աշխատանքները իրականացվելու են ՀՀ տարածքային կառավարման և ենթակառուցվածքների նախարարության կողմից միայն ներդրողի կողմից գրավի կամ բանկային երաշխիքի տրամադրումից հետո:
          Նախագծով հաստատված հավելվածը (պայմանագիրը) պարունակում է կարգավորումներ ներդրումային ծրագրի իրագործման վերաբերյալ, մասնավորապես՝ որպես պայմանագրի առարկա նշվում է, որ ներդրողը պարտավորվում է իրագործել ՀՀ կառավարության 23.12.2020թ. թիվ 2133-Ա որոշմամբ (այսուհետ՝ Որոշում) հավանության արժանացած ներդրումային Ծրագիրը՝ Արարատի մարզի Փոքր Վեդի գյուղի և Արտաշատի պատմական հուշարձան-համալիրի մոտակայքում գոլֆի ակումբի և ակադեմիայի, ինչպես նաև կից հանգստի և բնակելի գոտիների կառուցում (այսուհետ՝ Ծրագիր), համաձայն պայմանագրի հավելվածի(պայմանագրի հավելվածը վերաբերում է գոլֆի ակումբի, ակադեմիայի և կից հանգստի և բնակելի գոտիների հիմնման ծրագրի ավարտական նկարագիրը), Ծրագրի իրագործմանն են վերաբերում նաև հավելվածի 1.2, 1.5, 1.6 կետերը, ինչպես նաև հավելվածի այլ կետեր: Այս կապակցությամբ, անհրաժեշտ է նկատի ունենալ Որոշման 4-րդ կետը, համաձայն որի՝ Փոքր Վեդի համայնքի ղեկավարի և ընկերության հետ որոշման 2-րդ կետում նշված հողամասի ուղղակի վաճառքի մասին պայմանագրում պետք է նախատեսվեն (բայց չսահմանափակվելով) հետևյալ դրույթները՝
         որոշման 3-րդ կետում նշված պայմանները,
         ծրագրի ընդհանուր արժեքի չափը՝ շուրջ 117 մլն ԱՄՆ-ի դոլարին համարժեք դրամ,
         ծրագրի իրականացման ժամկետը՝ քաղաքաշինական փաստաթղթերը տրամադրելուց հետո՝ 96 ամիս,
        պայմանագրային պարտավորությունների կատարման ապահովման եղանակը՝ տուժանքի ձևով և որ պայմանագրի պայմանների խախտման համար ընկերությունը կրում է պատասխանատվություն Հայաստանի Հանրապետության օրենսդրությամբ սահմանված կարգով,
         պայմանագրի նոտարական վավերացման և դրանից բխող գույքային իրավունքների պետական գրանցման հետ կապված վճարներն ու տուրքերը պետք է վճարվեն ընկերության միջոցների հաշվին։
        Վերոգրյալ դրույթների վերլուծությունից բխում է, որ Ծրագրի իրագործման հետ կապված հիշատակված դրույթները, ըստ էության, պետք է նախատեսված լինեին հողամասի ուղղակի վաճառքի մասին պայմանագրով: Իսկ ներկայացված Պայմանագիրը պետք է պարունակի միայն ծրագրի իրագործման համար անհրաժեշտ ենթակառուցվածքների կառուցմանը և դրա ֆինանսավորմանը, ինչպես նաև այդ գործընթացի նկատմամբ ՀՀ էկոնոմիկայի նախարարության կողմից վերահսկողության իրականացմանը վերաբերող կարգավորումներ:
         Հաշվի առնելով վերոգրյալը՝ Պայմանագրից առաջարկում ենք հանել ներդրումային ծրագրին վերաբերող՝ Որոշման 4-րդ կետի հիման վրա հողամասի ուղղակի վաճառքի պայմանագրում ենթադրաբար արդեն իսկ նախատեսված դրույթները, ինչպես նաև Պայմանագրի առարկայի շրջանակներում հստակ արտացոլել նաև ՀՀ էկոնոմիկայի նախարարության վերահսկողական գործառույթները:
	
	Չի ընդունվել,
Հաշվի առնելով, որ առաջարկը վերաբերվում է համայնքի և ներդրողի միջև կնքվելիք պայմանագրին

	2. Պայմանագրի 1.5-րդ կետի համաձայն՝ Ծրագրի իրականացման ընդհանուր ժամկետը կազմում է 112 ամիս, մինչդեռ Որոշման 4-րդ կետի համաձայն՝ ծրագրի իրականացման ժամկետը քաղաքաշինական փաստաթղթերը տրամադրելուց հետո՝ 96 ամիս է:
	
	Ընդունված է

	3. Նախագծի 1-ին կետով լրացվող 5-րդ կետում «հավելվածի» բառից հետո անհրաժեշտ է լրացնել «5» թիվը՝ նկատի ունենալով, որ Հայաստանի Հանրապետության կառավարության 2020 թվականի դեկտեմբերի 23-ի N 2133-Ա որոշմամբ հաստատված են 1-4 հավելվածներ:
	
	Ընդունված է

	4. Նախագծի 1-ին կետով նոր լրացվող 6-րդ կետում, ինչպես նաև Պայմանագրի 1.3-րդ կետում «մինչև 700 000 000» ձևակերպման փոխարեն անհրաժեշտ է հստակ նշել այն գումարը, որը պետք է ՀՀ կառավարության կողմից հատկացվի: Միևնույն ժամանակ առաջարկում ենք Նախագծով լրացվող 6-րդ կետում նախատեսել նաև ՀՀ կառավարության 2020 թվականի դեկտեմբերի 30-ի «ՀՀ 2021 թվականի պետական բյուջեի կատարումն ապահովող միջոցառումների մասին» N 2215-Ն որոշման մեջ՝ Նախագծից բխող փոփոխություններ կատարելու վերաբերյալ հանձնարարական նախատեսող կարգավորում:
	
	Չի ընդունվել,
Հաշվի առնելով, որ վերջնական գումարը պարզ կդառնա նախագծանախահաշվային փաստաթղթերի պատրաստ լինելուց հետո

	5․ Հավելվածի վերևի աջ անկյունում անհրաժեշտ է լրացնել «Հավելված 5 ՀՀ կառավարության 2020 թվականի դեկտեմբերի 23-ի N 2133-Ա որոշման» բառերը:
	
	Ընդունված է



